至國門聞蘇文饒將出都戲贈長句兼簡其兄世美
作者：韓駒
朝代：宋

paragraphs: 去年夷門十月雪，九衢日昃行人絕。
騎驢兀兀無所之，破袖迎風手龜裂。
度橋並塹得君家，入門脫帽猶凛冽。
急燃濕束暖我寒，徐出清酤寧我渴。
君家自無儋石儲，蟹黄熊白能俱設。
平生見酒唇不濡，是夕連觥耳方熱。
羣奴夜僵喚不聞，我亦鼾鼻眠東閣。
明朝起過城南翁，尚記新聲一笑發。
東歸每嘆懷抱真，西來又喜顔色接。
方將慷慨豁心胸，未用峥嶸驚歳月。
城南詩翁况遠來，門前雪泥又活活。
豈知萬事不可期，却樹吳檣背城闕。
人生動若參與商，咫尺無論限秦粤。
君聞吾語雖少留，但恐一歡成電掣。
念昔相見無他娛，誦詩徵事相誇捷。
氣凌俗子旁若無，偶坐時聞竊嚅囁。
扵今落落誰汝憐，老屋陳編自怡悅。
寄言詩翁儻留滯，歲晚勤迂故人轍。